Ons is geneig om in die tyd waarin ons leef met al sy uitdagings en beproewinge die goedertierenheid van die Here heeltemal mis te kyk. Maar, hoe groot is die Here se goedertierenheid nie oor elkeen van ons nie!
Dit is dalk vir ons ‘n tyd van vele uitdagings. Ons leef in ‘n land met ‘n moordsyfer wat selfs ander lande wat in oorloë gewikkel is na ‘n rustige hawe laat lyk. Dit is ‘n land waarin ouers benoud is dat hul kinders ontvoer word omdat dit deesdae‘n manier van booswigte is om vinnig skatryk te word. Dit is die land wat wêreldwyd aandag trek omdat ons as Afrikaners moet hoor dat ons eiendom sommer deur die huidige regime van ons ontneem mag word as hulle dit goed dink.
Ons verstaan goed om ons weë en ons handelinge goed te maak voor God se aangesig wanneer ons iets van Hom nodig het. Ons verstaan goed om ons weë en handelinge goed te maak wanneer ons Hom moet aanroep om hulp. Maar verstaan ons al, soos gelowiges wat volwasse is in die geloof, om ons weë en handelinge goed te maak sodat dit van ons dankbaarheid teenoor Hom getuig?